Papersnake/gushiwen huggingface dataset:
癸卯与宋尧夫集于豫章之贡院既别尧夫就亲南丰戊申赴召除评事余到部再得款尧夫赋诗道旧次韵答之 其二
曾丰（宋代）

天意虽多与愿从，更将雌道守吾雄。骐驎已脱斜飞路，雕鹗初抟直上风。
题莱阳仲生所赠王石谷《早春小雪画卷》
李宪噩（清代）

知是右丞笔，画中诗思清。柔条著春浅，微雪比霜轻。

无鸟竹间响，有人桥上行。常怜远投赠，闲对觉情生。
美女篇
郑岳（明代）

美女出琼闺，姿容皎白晰。婉娈当盛时，丹铅去华饰。

岂徒誇靡曼，礼度谨修饬。少从柯斧言，与君结良匹。

纤手敢自爱，辛勤事家室。烹饪奉宾祭，机杼务组织。

鸡鸣起盥漱，昏暮未遑息。始时君家贫，数岁颇储积。

将谐百岁欢，一朝遭谴斥。萋斐成贝锦，青蝇间白璧。

贞性岂善淫，蛾眉生妒嫉。懊恼难自明，抚床时掩泣。

族里为咨嗟，姑嫜谁顾惜。娉婷将奚归，皓首不更适。

祝发习道经，焚香诵晨夕。天心如有感，庶几终察识。
白门遇程序伯次韵奉酬 其一
陆嵩（清代）

不堪兵火后，重与语平生。图籍他年劫，桑麻故国情。

素心知几在，倦眼此同明。莫更伤离别，风尘幸已清。
寄寻萍公
齐己（唐代）

闻在湓城多寄住，随时谈笑浑尘埃。孤峰恐忆便归去，

浮世要看还下来。万顷野烟春雨断，九条寒浪晚窗开。

虎溪桥上龙潭寺，曾此相寻踏雪回。
晨自竹径至龙兴寺崇隐上人院
许浑（唐代）

佛寺通南径，僧堂倚北坡。藤阴迷晚竹，苔滑仰晴莎。

病忆春前别，闲宜雨后过。石横闻水远，林缺见山多。

欲结三天社，初降十地魔。毒龙来有窟，灵鹤去无窠。

客路随萍梗，乡园失薜萝。禅心如可学，不藉鲁阳戈。
逍遥咏
宋太宗（宋代）

因缘业障遇真稀，黄帝乘龙岂是非。
达识尚凝常恍惚，愚蒙学是故相违。
华池秘密人天授，神室光扬日月辉。
智者无言皆口嘿，敢将容易论玄机。
满江红·细读箕畴
佚名（宋代）

细读箕畴，洛书字、六旬有五。试屈指、我公今岁，恰符其数。五福备全几坎九，既言一寿还称富。乃今知、好德与康宁，皆由天与。记当日，崧生甫。喜今夕，逢初度。看儿孙鼎盛，贺宾旁午。炉暖博山腾麝馥，杯擎琥珀斟香醑。问千秋千岁与谁同，西王母。
挽宋泉倅
刘克庄（宋代）

连墙终岁少相过，时听书声警睡魔。懒续胶弦欢意薄，虽分风睡皱眉多。

廉如玉雪谁知者，仕止牙绯奈命何。昨送华轩今哭墓，伤心相挽不成歌。
乙亥春日效长庆心身问答三首 其二 身答心
胡直（明代）

身答心云君莫誇，君今住处我为家。知君钝拙家常累，不遣家安总是差。
满庭芳 其四
蔡伸（宋代）

秦洞花迷，巫阳梦断，夜来曾到蓝桥。洞房深处，重许见云翘。

蕙蓝残灯耿耿，纱窗外、疏雨萧萧。双心字，重衾小枕，玉困不胜娇。

寻常，愁夜永，今宵更漏，弹指明朝。叙深情幽怨，泪裛香绡。

记取于飞厚约，丹山愿、别选安巢。骖鸾去，青霄路稳，明月共吹箫。
谒侍郎李先生
程公许（宋代）

平生知己两苏公，乞与宫商发爨桐。
归日雁湖谈夜雨，南枝有信待东风。
初宿凤凰山栖凤窝
湛若水（明代）

凤凰阁千仞，九重增城庐。城中藏洞府，市上隐悬壶。

云卧毛骨寒，冥栖心境娱。楼堞几席下，群山入窗虚。

就枕见山色，悠然睇遐墟。俯仰宇宙内，此乐复何如。
酬水心叶待制见寄宿觉庵记并诗
释居简（宋代）

天藏今偶得，人杰古犹存。莫遣苔封径，宁教竹碍门。

市喧酣蚁战，潮晚看鲸吞。金粟元非病，何妨一驾言。
长安道
阮卓（南北朝）

长安驰道上，钟鸣宫寺开。残云销凤阙，宿雾敛章台。

骑转金吾度，车鸣丞相来。蔼蔼东都晚，群公驺御回。
题栈道图图为缪某入川作
夏诒霖（清代）

西风残照暮秋天，此去乡关不计年。云际归帆出巫峡，山头急涨下秦川。

静投孤店连苍霭，漫卸征骖趁暝烟。寄语长途远游子，好凭壮志着先鞭。
莲华经赞
邹浩（宋代）

心为工师笔斤斧，巧取莲花以为材。愿力基构次第崇，一刹那间能事毕。

菩萨众星佛孤月，歘然出现此土中。种种说法利群生，一一慈悲大方便。

如父诱子出火宅，如主导商移宝城。如雨灌溉药品殊，花实根茎同一长。

获普门通靡不应，道与非道对病药。过现未来佛所说，不增不减悉如是。

宝积如来为證明，嶪岌巍峨分半座。此塔彼塔两现前，非一非二叵思议。

谁将手擎至感慈，八万四千真塔样。无碍光从无纵出，遍非非想无间处。

疑情照脱罪垢空，同證一乘无上觉。有如不信视龙女，八岁何知顿成佛。

时不待人勿后悔，速向塔前勤忏礼。
别子才司令
方岳（宋代）

不如意事常八九，可与语人无二三。
自识荆门子才甫，梦驰铁马战城南。
烟波即事
陆游（宋代）

梦笔桥边听午钟，无穷烟水似吴松。
前年送客曾来此，惟有山僧认得侬。
夜闻鸣桹 其二
邹浩（宋代）

渔人于我本无情，我自情生梦里惊。惊起却眠方记得，新条不得到京城。
九日与欧彦桢黎惟敬诸公游蒲涧
陈绍文（明代）

披蓁曷知劬，抗策信所诣。疏甸印花明，层皋拥霞丽。

远瞻樵径微，近瞩鹿町翳。岂伊仙府临，复此禅驾税。

法相垂永钦，毫光烛无际。给林戒鼓渊，净宇慈香细。

身将六尘殊，心与七觉契。秋气自萧森，暝色转佳霁。

岩端素练悬，松表朱弦递。盈盈洁鹭翔，袅袅玄蝉曳。

一讴匪自怡，聊用发灵秘。
题清芬阁
杨时（宋代）

雄飞古君子，隐德不隐身。
高行耸流俗，诗名逸古人。
堂深云锁槛，木古岁藏春。
凛凛严光列，英华日转新。
渔父
陆游（宋代）

食箪虽薄尚羹藜，且喜今朝酒价低。
一棹每随潮上下，数家相望埭东西。
团团箬笠偏宜雨，策策芒鞋不怕泥。
应笑漆园多事在，本来无物更谁齐？
陶掾书斋小饮
韦骧（宋代）

学非焉用赘多多，养浩当须继孟轲。把酒相欢外纷扰，吟诗大句破妖魔。

坐中谁作向隅泣，天下今无扣角歌。圭绂巍巍君勿羡，安知此乐不如他。
登君山
周之望（明代）

一髻青螺一岫云，应须劈破与平分。当年楚水流何处，那得吴山尚属君。
瑞鹤仙·过重阳三九
佚名（宋代）

过重阳三九。正日行析木，方移旦柳。天公爱黔首。念整顿乾坤，旦还大手。蚌珠才剖。玉麒麟、世间希有。想当年，玉燕投怀，瑞气应冲牛斗。非偶。节逢庆会，华渚虹流，北枢电绕。明良旦偶。盈月第、分前後。念元鸟生商，嵩神孕甫，两听管弦新奏。愿年年，主圣臣贤，与天长久。
真州元夕和韵二首
李壁（宋代）

通宵风撼天，清晓雪压蓬。
苍茫烟海涯，寂寞葭苇丛。
龙骧水犀手，有亦安所事。
洪波绛鼍翻，阴穴翠螭睡。
孰能乘此险，惟应汉戈船。
烱烱眸电闪，摇摇心旆悬。
排烟把醆笑，铁翁高了了。
阴云欣解剥，丽日廓清照。
长相思 春景
商景兰（清代）

芳草齐。鹧鸪啼。满院花光傍竹篱。行行日已西。

柳条长，宝马嘶。问尔王孙归未归。楼高望转迟。
客儿亭
杨蟠（宋代）

昔日林间兴，风流谢客儿。春山花又发，不见屐来时。
送陈竹所帅越
余谦一（宋代）

便使丝絇离禁闼，还教牙纛傍天京。
邺侯浪说君王宠，避谤江西几许程。
夏日寄谅律师
释智圆（宋代）

澄江杳杳映千峰，坐夏岩房一望中。
昼讲疏钟清度越，夜吟残月冷垂空。
扫轩静避阶稜藓，销暑闲当竹罅风。
顾我相怀未能去，水边斜日照梧桐。
虎丘留题辛卯三月书于别剑池
陆文圭（元代）

霸业荒丘春草长，只听儿女话真娘。
虎来墓上独应怪，高入宫中俯可伤。
太息乾坤空浩荡，不留豪杰管兴亡。
屡镂抱恨沈江底，潭碧独生古敛光。
柳枝词七首
张咏（宋代）

海潮声里越谿头，谁种千株夹乱流。
安得辞荣同范蠡，绿丝和雨击扁舟。
减字木兰花（厉万顷生日，时久旱得雨）
姚述尧（宋代）

飞龙利见。前夜君王方锡宴。时天申圣节宴后二日。今日相逢。天向南阳起卧龙。

果为霖雨。洗尽苍生炎夏苦。喜气匆匆。好向尊前醉晚风。
太上皇帝御制题扇面所画红木犀赐从臣荣薿
卢襄（宋代）

月宫移向日宫栽，染得娇红入面来。多谢秋风扬雨露，丹心一一为君开。
用晦翁十梅诗韵酬张伯修孙子直
吴泳（宋代）

圣涯浩无边，人乃揭其浅。
安知舍瑟中，道味益深远。
潭州诗二首
谭申（宋代）

湘南湘北水悠悠，佳处中间冠十州。
楚客离骚收不尽，唐人题跋尚分流。
我来江上重寻日，景入诗中为点头。
雪后同子俊游何山次韵四首 其二
赵孟頫（元代）

步履行危磴，凭阑得妙峰。鸟飞迷故道，人去想遗踪。

掩冉风前竹，支离涧底松。山僧饭不足，不是忘鸣钟。
冬日即事
张耒（宋代）

郡闲多暇日，况乃值清冬。
风叶已成扫，霜芜犹复重。
佛香留夜火，蔬饭候晨钟。
谁信二千石，心如一衲翁。
腊月十三日送邢婿还乡
郑刚中（宋代）

鄂渚分携惊昨梦，如今岂谓一尊同。
尘埃万里玉自润，风雨对眠床亦东。
问得平安归客子，留将思忆与衰翁。
征衫瘦着不须遽，渐向湖南春色中。
明远庵
黄庭坚（宋代）

远公引得陶潜住，美酒沽来饮无数。
我醉欲眠卿且去，只有空瓶同此趣。
谁知明远似远公，亦欲我行庵上路。
多方挈取瓮头春，大白梨花十分注。
与君深入逍遥游，了无一物当情素。
道卿道卿归去来，明远主人今进步。
秋光
释文珦（宋代）

昔人苦悲秋，我独爱秋色。
无云天万里，远峤出寒碧。
枫林叶如丹，溪水清见石。
饱雨豆荚肥，经霜栗包拆。
连畴稻正黄，冒野荞亦白。
篱菊忽盈氢，山萸又堪摘。
日月如过鸟，良辰敢虚掷。
青猿颇会意，为我具短策。
西风吹破帽，野兴在故屐。
不惮登涉劳，远访巢居客。
此客更可人，分我渔樵席。
人生贵适意，何必累形役。
寄张籍
孟郊（唐代）

未见天子面，不如双盲人。贾生对文帝，终日犹悲辛。

夫子亦如盲，所以空泣麟。有时独斋心，仿佛梦称臣。

梦中称臣言，觉后真埃尘。东京有眼富不如，

西京无眼贫西京。无眼犹有耳隔墙，时闻天子车辚辚。

辚辚车声辗冰玉，南郊坛上礼百神。西明寺后穷瞎张太祝，

纵尔有眼谁尔珍。天子咫尺不得见，不如闭眼且养真。
春暮洲上与谢生小酌
区怀瑞（明代）

胜日复相兼，晴香扑户帘。诗因璚树秀，酒唤玉壶添。

风筱留莺韵，云花拂兔尖。感君醉心处，不为水晶盐。
杏城侍郎以次韵樊山秋柳诗见示仍次原韵奉和 其三
郭曾炘（清代）

晓风残月唱屯田，争及城南尺五天。阁道添星深得地，羲和敲日不停鞭。

前途黯惨仍愁暮，旧梦迷离尽化烟。休说十围亲手植，也应憔悴异当年。
比红儿诗 其九十五
罗虬（唐代）

君看红儿学醉妆，誇裁宫襭砑裙长。谁能更把闲心力，比并当时武媚娘。
乙亥初度是岁仍改至元
张翥（元代）

此生重见至元年，白发垂垂已满颠。仕愧买臣无印绶，归思靖节有园田。

菜挑渚雪冰茸滑，柑剥吴霜玉脑圆。终结一庵湖上去，老来閒送佛前钱。
猪头和尚赞
释普度（宋代）

金华圣者无人识，相逢便讨猪头吃。
回首还从旧路归，春风一阵香狼藉。
嘉峪关登筹边楼时宁远查大将军入觐
方正瑗（清代）

金锁严关绝塞开，旅人乘兴上楼台。天山雪影浮空去，瀚海风声卷地来。

揽辔平生微有志，筹边万里愧无才。遥闻戍鼓传呼急，内召将军拔马回。
夏仲同何旦兼同年饮顾公纶父母舟中夜话 其一
梁朝钟（清代）

薰风微度扈江蓠，潮满中洲酒半卮。三事公孙依众母，九潘壶子有吾师。

当歌柳叶波侵渚，表里云山话皱眉。欲挹江流寄怀抱，乘槎谁更问支机。
逍遥咏 其十八
赵炅（宋代）

利钝犹根性，无缘枉用心。邪求皆是相，正定理玄深。

巧拙高含识，轻浮力不任。大乘通语默，稽古便知今。
咏水
张文琮（唐代）

标名资上善，流派表灵长。地图罗四渎，天文载五潢。

方流涵玉润，圆折动珠光。独有蒙园吏，栖偃玩濠梁。
寄王经国
许景衡（宋代）

曾陪诞节祝尧年，过眼星霜岁又迁。谁信江湖閒钓艇，却来霄汉听钧天。

锦筵乐事今何似，蓬鬓苍颜独惘然。还戴赐花残照里，九衢尘土醉摇鞭。
偈四首
释云贲（宋代）

五百生中受屈，祗缘不识个落字。
百千众中较量，祗缘不识个昧字。
都来两字淆讹，陷却多少平直。
和陈侍郎韵寄题林尉尚絅堂
陈淳（宋代）

中庸尚絅示诸儒，为己何心世毁誉。
只要美中存德本，无容饰外事文余。
鱼潜理趣真如灼，屋漏工夫的不虚。
珍重子思深属意，一言纲领此篇书。
舟中
苏泂（宋代）

一叶舟中宿，风高浪亦高。
回头人世事，真觉细如毛。
春寒二首
张耒（宋代）

漠漠阴还合，迢迢日自长。
云容将雨露，山意自风霜。
栏甲青辞土，园枝笑倚墙。
薄寒能几许，春雨满池塘。
送范道卿赴省试
晁公溯（宋代）

君之先世真文雄，异时奏赋蓬莱宫。
谁传副墨过沙漠，至今犹称长啸公。
芝兰不乏后来秀，谓将褎然为举首。
至音澹泊识者寡，遂令声名落卢后。
北风吹霜日隐山，彩鸾绣襦宁复寒。
同车西归信可乐，得意自忘行路难。
明年春风紫宸仗，遥对清光九天上。
长安花尽君亦归，缓辔重来一相访。
自责二首
朱淑真（宋代）

女子弄文诚可罪，那堪咏月更吟风。
磨穿铁砚非吾事，绣折金针却有功。

闷无消遣只看诗，不见诗中话别离。
添得情怀转萧索，始知伶俐不如痴。
上巳日游延平修禊洞
陈宓（宋代）

延平山水窟，平生涉其粗。
距城五十里，岩壑难具模。
崔嵬通上界，突兀动地枢。
泉石自撞击，钧天恐难如。
或若轰雷霆，或若唾珠玑。
飞瀑自天下，循涯作清渠。
云是鬼神力，巧凿三丈馀。
羽觞激如飞，聊助文字娱。
崇山回环合，有洞容入居。
觌面卓文笔，仰天真可书。
幽花与修竹，揜映释氏庐。
同游皆胜士，适值暮春初。
山阴未足数，直想风舞雩。
岂无休沐日，复洗红尘裾。
柳梢青
孙云凤（清代）

红药东风。绿阴疏雨，何处鸣鸠。门掩残春，帘垂清昼，人倚高楼。

绵绵不断离愁。似芳草、萋萋遍洲。天若有情，月如无恨，水亦西流。
赴京初入汴口，晓景即事，先寄兵部李郎中
杜牧（唐代）

清淮控隋漕，北走长安道。樯形栉栉斜，浪态迤迤好。

初旭红可栉，明河澹如扫。泽阔鸟来迟，村饥人语早。

露蔓虫丝多，风蒲燕雏老。秋思高萧萧，客愁长袅袅。

因怀京洛间，宦游何戚草。什伍持津梁，澒涌争追讨。

翾便讵可寻，几秘安能考。小人乏馨香，上下将何祷。

唯有君子心，显豁知幽抱。
拳秀峰
秦略（金朝）

平滑石之俗，其俗资磨砻。磊丑石之秀，其秀在丑中。

正如古丈石，貌寝气质雄。又如圣人心，孔窍虚明通。

大都一拳许，含蓄华与嵩。大巧本若拙，足见造化功。

好处元更多，摹写不易工。君其善调护，抵击防儿童。
送马秀才移家京洛便赴举
刘长卿（唐代）

自从为楚客，不复扫荆扉。剑共丹诚在，书随白发归。

旧游经乱静，后进识君稀。空把相如赋，何人荐礼闱。
寄陈伯玑金陵
王士祯（清代）

东风作意吹杨柳，绿到芜城第几桥？
欲折一枝寄相忆，隔江残笛雨萧萧。
杜架阁
文天祥（宋代）

仗节辞王室，悠悠万里辕。
诸君皆雨别，一士独星言。
啼鸟乱人意，落花销客魂。
东坡爱巢谷，颇恨晚登门。
浣溪沙
李珣（五代）

入夏偏宜澹薄妆，越罗衣褪郁金黄，翠钿檀注助容光¤

相见无言还有恨，几回判却又思量，月窗香径梦悠飏.

晚出闲庭看海棠，风流学得内家妆，小钗横戴一枝芳¤

镂玉梳斜云鬓腻，缕金衣透雪肌香，暗思何事立残阳。

访旧伤离欲断魂，无因重见玉楼人，六街微雨镂香尘¤

早为不逢巫峡梦，那堪虚度锦江春，遇花倾酒莫辞频。

红藕花香到槛频，可堪闲忆似花人，旧欢如梦绝音尘¤

翠叠画屏山隐隐，冷铺文簟水潾潾，断魂何处一蝉新。
刘彦修
岳珂（宋代）

其忠足以继忠显，其教足以传西枢。其略足以佐魏公，其识足以知二吴。

于虖，斯亦足以列宝真之储矣。
枕上和圆机绝句梅花十有四首
晁说之（宋代）

梨园弟子强因依，羯鼓声中学御诗。
十月胡雏来唤仗，新梅谁复增新辞。
冬日即事一首
苏籀（宋代）

蜡栀五万酬鞭直，洴絖百金真食封。
萧散不萌争闹趣，真醇缪觊养生慵。
涤清研里憨凡笔，磨澈鉴中嚬窘容。
暘旱玄冥僭春令，狐裘羔酒貯严冬。
游浮玉三首
蔡肇（宋代）

曾访山中支遁林，厌闻钟鼓日钦钦。
百川赴海通三岛，万籁逢秋共一音。
折戟战痕谁共吊，浮杯足迹杳难寻。
鱼峰梵呗随曹植，试听云閒鸾凤吟。
江南弄七首 其七 朝云曲
萧衍（南北朝）

张乐阳台歌上谒。如寝如兴芳晻暧。容光既艳复还没。

复还没。望不来。巫山高。心徘徊。
叙州
陆游（宋代）

画船冲雨入戎州，缥缈山横杜若洲。
须信时平边堠静，传烽夜夜到西楼。
洞庭秋月行
刘禹锡（唐代）

洞庭秋月生湖心，层波万顷如熔金。
孤轮徐转光不定，游气濛濛隔寒镜。
是时白露三秋中，湖平月上天地空。
岳阳楼头暮角绝，荡漾已过君山东。
山城苍苍夜寂寂，水月逶迤绕城白。
荡桨巴童歌竹枝，连樯估客吹羌笛。
势高夜久阴力全，金气肃肃开星躔。
浮云野马归四裔，遥望星斗当中天。
天鸡相呼曙霞出，敛影含光让朝日。
日出喧喧人不闲，夜来清景非人间。
洪丞相挽辞二首
杨万里（宋代）

家谱忠仍孝，词林情更宏。
牧羝无是子，雏风有难兄。
谁谓身非逵，其如道不行。
青蝇满天地，白日转清明。
南歌子·江左称岩桂
向子諲（宋代）

江左称岩桂，吴中说木犀。水沈为骨郁金衣。却恨疏梅恼我、得香迟。叶借山光润，花蒙水色奇。年年勾引赋新诗。应笑芗林冷淡、独心知。
赠致政杨孟坚宣德
杨时（宋代）

子云论荐有王音，陆贾年来老境侵。
自守一官历三世，退令诸子分千金。
平生器业成幽梦，白首功名负壮心。
赖有新诗轻万户，未须投绂叹堙沉
子瞻赴守湖州 其三
释道潜（宋代）

扬帆渡江来，洗眼惊翠樾。云姿既容裔，鸟哢更清绝。

凌梯访前踪，琬琰亦未灭。嗟我鱼目光，畴能缀明月。

狂墨扫琅玕，风烟坐中发。殊胜区中人，茫茫走飞辙。
寄庐山大愿和尚
贯休（唐代）

石上桂成丛，师庵在桂中。皆云习凿齿，未可扣真风。

雪洗香炉碧，霞藏瀑布红。何时甘露偈，一寄剡山东。
营夜
觉罗桂芳（清代）

月色如霜照满营，终宵鼙鼓杂金钲。人眠枯草寒无寐，马齧空槽夜有声。

诸将运筹纾圣虑，四郊多垒耻吾生。自看身手非无用，投笔从今学论兵。
哭许颂慈先生绝句二十首 其十一
祝廷华（清代）

光阴迅石火，人生本如寄。不图旬日閒，汍澜挥老泪。
十五日别福昌因有所感。
邵雍（宋代）

连昌宫废昌河在，事去时移语浪传。
下有荒祠难问处，古槐枝秃竹参天。
兴平原上赤热因寄永寿同年
文同（宋代）

日午终南翠色燃，满襟飞土下秦川。
是时独想君高尚，正在山亭弄野泉。
还十五弟文稿
廖行之（宋代）

文府高扃守鬼神，蔽亏那掩艳华春。
屠门肯作朵颐过，龙颔经攘照海珍。
十袭莫论藏弆宠，双眸姑浣向来尘。
从兹染指谙腴味，藜苋难甘诳腹贫。
岞崿山
释文珦（宋代）

岞崿多奇观，人疑是假山。松亭藏雾黑，苔壁上云斑。

栈阁凌空险，岩栖履石艰。鹤眠庭树稳，僮汲井泉悭。

钟磬青冥上，香灯杳霭间。志图曾旧览，题咏未经删。

叠嶂森南面，双溪转北湾。飞桥拦水断，古邑带烟閒。

猿啸穿林远，樵声过岭峦。客寻清梵至，僧背夕阳还。

我亦频来此，柴门不要关。
湖西九岩为一峰题 其七 扇和岩
陈献章（明代）

山骨短圆棱，初疑削木成。乾坤藏一柱，犹得镇岩扃。
送梁若木太史奉节还朝
邝露（明代）

太乙经秋驻赤霞，石渠开晓待皇华。龙墀捧日翔仙掌，鳌禁含香识汉槎。

万里鹏溟遵六月，百蛮鸡诏散千家。明春傥借书云笔，臣里杨庄莫漫誇。
望汉月
李遵勖（宋代）

黄菊一业临砌。颗颗露珠装缀。独教冷落向秋天，恨东君不曾留意。雕阑新雨霁。绿藓上，乱铺金蕊。此花开后更无花，愿爱惜、莫同桃李。
星源八景 其八 朱塘鸥雨
胡炳文（宋代）

鸣凤不肯鸣晚周，鸥鸟相随九曲幽。星源是公鲁洙泗，东池历历梦中游。

一夜水痕高几许，鸟也忘机淡无语。朝来晴碧更好看，天光云影源头水。
蔡平喜遇河阳马判官宽话别
鲍溶（唐代）

从事东军正四年，相逢且喜偃兵前。看寻狡兔翻三窟，

见射妖星落九天。江上柳营回鼓角，河阳花府望神仙。

秋风萧飒醉中别，白马嘶霜雁叫烟。
高宗郊前朝献景灵宫二十一首 其十四 亚、终献用《冲安》。
郊庙朝会歌辞（宋代）

五音饬奏，神既亿康。澹其容与，荐此嘉觞。有来显相，鋗玉锵锵。

奉承若宥，罔不斋庄。
衰病
陆游（宋代）

衰病集余日，推移成老翁。
衡门隐者趣，大布古人风。
几枝呻吟里，山川莽苍中。
从来世缘薄，不是坐诗穷。
题张四直阁容庵
释崇岳（宋代）

大辩若讷，大巧若拙。
太清点云，千江并月。
直为我容庵，故作如见说。
好事近·手种满阑花
张鎡（宋代）

手种满阑花，瑞露一枝先坼。拄个杖儿来看，两三人门客。今朝欢笑且衔杯，休更问明日。此意悠然谁会，有湖边风月。
迎仓使李监丞八绝
曾丰（宋代）

农瓶无粟可重搜，宜帑钱犹地上流。
望我方来观俗使，从今且作富民侯。
次韵胡明仲见寄
朱翌（宋代）

去年玉笋班，仰视见櫑具。
论事似陆贽，任事似裴度。
今年起衡山，出守非不遇。
床头看周易，象在益长裕。
解琴须更张，谋国乃疾固。
要开天地炉，更使万物铸。
可怜冰氏子，大似铁炉步。
自谓乐於贫，公乃知其素。
来删城旦书，聊免吏部注。
祝公早来朝，为上宽北雇。
除夜
元稹（唐代）

忆昔岁除夜，见君花烛前。今宵祝文上，重叠叙新年。

闲处低声哭，空堂背月眠。伤心小儿女，撩乱火堆边。
送退斋先生归武夷 其一
林若存（宋代）

我未识退斋，虚生七十载。一旦过诸途，未语心先拜。

堂堂眉睫间，礼乐见三代。正涂日以荒，良心日以坏。

天不产斯人，吾道将畴赖。
读范谱
李龙高（宋代）

刘叟空将芍药夸，欧公浪谱牡丹花。
如君更把丹花品，俗了吴门一范家。
次韵何丈即席
周紫芝（宋代）

春风无力柳嫣然，花欲争春作意妍。坐上诗成云态度，樽前人意玉婵娟。

凤箫初暖参差竹，檀板还催大小弦。恶客正应妨作乐，主人浑似孟公贤。
江上 其二
顾炎武（明代）

江上传夕烽，直彻燕南垂。皆言阳师来，行人又奔驰。

一鼓下南徐，遂拔都门篱。黄旗既隼张，戈船亦鱼丽。

几令白鹭洲，化作昆明池。于湖担壶浆，九江候旌麾。

宋义但高会，不知兵用奇。顿甲坚城下，覆亡固其宜。

何当整六师，势如常山蛇。一举定中原，焉用尺寸为。

天运何时开，干戈良可哀。愿言随飞龙，一上先于台。
花朝溪上有感昔游 其二
周密（宋代）

画舫笙箫张水嬉，小红娇翠斗新眉。多情赖有河桥柳，犹认当年杜牧之。
宿临江院
王洋（宋代）

鄱水僧犹敬故侯，为予解榻小淹留。病馀尚觉山川健，兴在烟霞故未休。
漫兴九首
方回（元代）

兴赋雍容诵麦陂，徐徐别颐用金椎。
通身都是藏污罪，揖让如仪解说诗。
清平乐 其四 庚申中吴对雪
卢祖皋（宋代）

朔风凝冱。不放云来去。稚柳回春能几许。一夜满城飞絮。

羊羔酒面频倾。护寒香缓娇屏。唤取雪儿对舞，看他若个轻盈。
泊新生洲
陶安（明代）

中流突起新生洲，南岸犹称下矮刘。熟睡不须愁夜雨，晓看黄鹤立云头。
李仁甫用东坡寄王定国韵赋新罗参见贻亦复继
张栻（宋代）

三韩接蓬莱，祥云护山顶。
涵濡雨露春，吞纳日月景。
美荫背幽壑，灵根发奇颖。
艰难航瀚海，包里走湖岑。
仙翁阅世故，未肯遽生瘿。
相期汗漫游，岁晚共驰骋。
原持紫团珍，往扣黄庭境。
想翁面敷腴，玉色带金井。
芸芸纳归根，湛此方寸静。
清规照浊俗，不惑类杨秉。
悬知药笼中，此物配丹鼎。
从今谈天舌，不用更浇茗。
颂古五首
释达观（宋代）

长安深夜雪漫漫，欲觅心安转不安。
纵使言前开活眼，那知已被老胡谩。
吴门竹枝词四首 其一 上巳
王泰偕（清代）

春阴百五罨秋千，细雨斜风已上天。绿柳江村红杏店，行人破费酒家钱。
天台梵才师长吉在都数以诗笔见授因答以转句
宋祁（宋代）

嗟余投报乏琼瑰，目睇金园剩九回。
篮轝媻姗两生举，定容元亮醉中来。
次韵邓正字慎思秋日同文馆九首
晁补之（宋代）

辍直仇书馆，联裾校艺场。
腾骧来万匹，挺拔出千章。
直钓何妨得，餐风未必香。
搜才赖公等，要助俗成康。
戴溪
华镇（宋代）

月华雪彩照长川，一叶扁舟破紫烟。十二瑶台登赏夜，清光长似昔时天。
句
施宜生（金朝）

只因未有良媒在，直到如今万万秋。
{左氵右壑}耕云敬得方丈
顾逢（宋代）

耕云老子久相期，同赋山中莺燕诗。
可惜我来迟数日，牡丹过了有花时。
冬日述怀
魏野（宋代）

瘿枕闲欹苇箔褰，浩然情性雪晴天。
却嫌雏鹤饶声气，惊觉茅簷曝背眠。
任安道生日
项安世（宋代）

豪风横雨洗新春，掉电惊雷起蛰鳞。
七百里开云土润，八千年蛰大椿辰。
太牢醇酎春台上，金马公车要路亲。
凛凛河图门户在，稳将才业嗣前人。
家风诗
潘岳（魏晋）

绾发绾发，发亦鬓止。日祗日祗，敬亦慎止。靡专靡有，受之父母。

鸣鹤匪和，析薪弗荷。隐忧孔疚，我堂靡构。义方既训，家道颖颖。

岂敢荒宁，一日三省。
野花（一作罗邺诗）
罗隐（唐代）

万点红芳血色殷，为无名字对空山。多因戏蝶寻香住，

少有行人辍棹攀。若在侯门看不足，为生江岸见如闲。

结根必竟输桃李，长向春城紫陌间。
题谢令尹朝京得意图
陈谟（明代）

绯衣皂帽朝天客，如龙骏马桃花色。垂鞭缓辔曲江头，赏遍咸阳二三月。

乱来奴𨽻皆轻肥，使我复忆开元时。画图忽见惊相问，不是知章定牧之。
寿谢仰潜令君七十
于慎行（明代）

赤畿茂宰汉郎官，文物家声奕代看。江左风流传作赋，云中节钺颂登坛。

河阳去后花成树，彭泽归来菊可餐。大是清朝真隐在，白头湖上理渔竿。
送至洪沙弥赴上元受戒（上元江中蔡州有梁戒
皎然（唐代）

不肯资章甫，胜衣被木兰。今随秣陵信，欲及蔡州坛。
野寺钟声远，春山戒足寒。归来次第学，应见后心难。
昭君怨（悼亡）
朱敦儒（宋代）

胧月黄昏亭榭。池上秋千初架。燕子说春寒。杏花残。

泪断愁肠难断。往事总成幽怨。幽怨几时休。泪还流。
回籍营葬时方客寄海陵二首 其二
张廷寿（清代）

元真居处本无家，风雨尘埃志可嗟。自是孤飞难及远，谁令两鬓易添华。

依人漫逐浮云薄，失路须防曲径斜。剑气销沈名利去，输他渔父问鱼虾。
李大著赴豫章别驾同舍饯别用杜工部天上秋期近人閒月影清之句分韵赋诗得天字
崔与之（宋代）

精神烱烱一癯仙，弭笔蓬莱最上颠。光大声名揭如日，老臣议论可回天。

星辰直上亨衢稳，风月平分去意坚。愧我衰颜归未得，两旬三作送行篇。
过金世宗陵留句
弘历（清代）

牧扰樵侵不忍言，重瞻宰树郁陵园。事殷不袭三分迹，称侄何陵一统尊。

君德已臻小尧舜，国风每溯旧根源。爱民勤政心无斁，景仰高山志所存。
获麂
李梦阳（明代）

小麂何山得，出山今几时。笑尔深藏晚，无言猎者知。
梅
陆游（宋代）

俗事常妨把一杯，等闲开过小园梅。
自伤惟有寻春梦，百舌无情又唤回。
寄题宣和重楼合喜图 其二
郑真（明代）

艮岳当年御辇游，花神有意结重楼。谁知天上春风乐，翻作青城一段愁。
三衢道中感怀寄庞几先
陈渊（宋代）

霜风卷地号，达晓不成雨。游云乍蔽亏，朝日翳复吐。

衢梁三日乍，去往迷处所。茅檐得小休，蔬饭不能举。

所嗟兵火馀，白骨莽无主。邻邦岁又恶，贾饭逐婺女。

遏籴彼何忍，楚越视心膂。况欲贼取之，不救沟壑苦。

生逢尧舜代，短袖不容舞。空馀卫物心，持此欲谁语。

故人幕中杰，筹画多所补。朝誉竞推先，丘壑终自许。

平生陈琳檄，解使头风愈。容我七子间，泛爱果轻与。

此生听造物，未能狙公芧。牧羊或可息，抱关亦易处。

要以一溉勤，聊润汉阴圃。
与清江上人及诸公宿李八昆季宅
耿湋（唐代）

汤公多外友，洛社自相依。远客还登会，秋怀欲忘归。

惊风林果少，骤雨砌虫稀。更过三张价，东游愧陆机。
赠乡僧祖元
吴泳（宋代）

挑包不住雁边峰，万里来参琰浙翁。
刀割万缘随指断，镜磨诸浙著身空。
不从贝叶鑽陈迹，只向薄团下钝工。
结羽依然销未尽，有时诗语学琴聪。
田家杂兴三首 其二
方一夔（宋代）

两两苍髯笑杖藜，茜裙儿女隔笆篱。斜阳鸦噪烧钱社，细雨牛笆放牧陂。

酒熟十千沽玉瀣，面香三丈捲银丝。客来偶及兴亡事，说与衰翁也自知。
玉台朝烟
许炯（明代）

漠漠更葱葱，山峦晻霭中。苍茫笼晓日，映带锁长空。

罩柳偏遮绿，韬花半隐红。渔舟迷楚岸，樵径失秦峰。

莺入虚闻语，蜂游不辨丛。蒸来还作雨，飘去祇因风。

遥想朝天处，祥光护六龙。
怀金陵三首·其一
张耒（宋代）

此君堂后青苍玉，别后何曾寄一声。
想见秦淮月堂下，西风吹浪拍堤平。
云壑寄惠黄杨木簪并诗
蓝仁（明代）

黄杨为木至精坚，寸干三春长未全。偶乞馀材簪短发，兼烦佳未寄衰年。

箨冠不用傍人整，槲笠还宜覆顶圆。惭愧病躯梳沐少，鬅松双鬓日高眠。
和秋水韵
刘逢源（明代）

自甘抱拙守东冈，一卧云林岁月长。野水到门晴放棹，博山欹枕夜焚香。

松声无赖惊幽梦，花影多情恋夕阳。牢落壮心消欲尽，爱听童稚咏《沧浪》。
吹笙引
王毂（唐代）

娲皇遗音寄玉笙，双成传得何凄清。丹穴娇雏七十只，

一时飞上秋天鸣。水泉迸泻急相续，一束宫商裂寒玉。

旖旎香风绕指生，千声妙尽神仙曲。曲终满席悄无语，

巫山冷碧愁云雨。
赴许州留别洛中亲故
耿湋（唐代）

淳风今变俗，末学误为文。幸免投湘浦，那辞近汝坟。

山遮魏阙路，日隐洛阳云。谁念联翩翼，烟中独失群。
笙磬同音
佚名（唐代）

笙磬闻何处，凄锵宛在东。激扬音自彻，高下曲宜同。

历历俱盈耳，泠泠递散空。兽因繁奏舞，人感至和通。

讵间洪纤韵，能齐搏拊功。四悬今尽美，一听辨移风。
题刘都干所藏杨秘监诗卷
项安世（宋代）

我虽未识诚斋面，道得诚斋句里心。
醉语梦书辞总巧，生擒活捉力都任。
雄吞诗界前无古，新创文机独有今。
肯为小山题短纸，自家元爱晚唐吟。
怨诗二首 其二
李龏（金朝）

洞房秋月明，玉关芳信断。含怨倚兰丛，日惊罗带缓。
牛头山留别 其一
宋思仁（清代）

凄风桔柏咽江流，月照牛头万古秋。杜宇亦知千载恨，声声泣血过危楼。
听杜将军帐下儿歌 其一
仇远（元代）

桓将军，军城南。牛将军，军城北。他军只有八千人，卒急临洮攻未得。
宁宗朝享三十五首 再诣盥洗用《乾安》。
郊庙朝会歌辞（宋代）

精粹象天，明清鉴月。再御兹盥，益致其洁。齐容颙若，诚意洞彻。

百礼允洽，率礼不越。
秋夜泛湖依旧作赋唐文皇爽气澄兰沼诗韵 其四
弘历（清代）

岸影全消涨，沙痕乍露滩。好题拈水月，香气递风兰。

朅咏前秋句，因同今夕观。如如孰来去，聊以适清欢。
玉虚洞其上有日月之象其旁有龙象之形
邓深（宋代）

立马香溪唤渡船，羊肠绕尽洞呀然。
知谁开闢群工巧，直许宽虚一室圆。
龙象现形严佛王，乌蟾垂象烛壶天。
惜哉不遇江坡赏，为作新诗与世传。
江南好 其十三 竹堂
许英（清代）

庭幽邃，修竹荫阶除。昼静淡烟笼箨笋，秋高凉露湿林于。

一径绿云铺。
后庭花·低鬟敛尽云欹侧
朱彝尊（清代）

低鬟敛尽云欹侧，粉香都拭。
生憎桂帐秋虫入，教郎轻擘。
红藤细织暹罗席，方花盈尺。
冷波一任鸳鸯拍，残梦无力。
夏夜
韦庄（唐代）

傍水迁书榻，开襟纳夜凉。
星繁愁昼热，露重觉荷香。
蛙吹鸣还息，蛛罗灭又光。
正吟秋兴赋，桐景下西墙。
清平乐·烟轻雨小
晏几道（宋代）

烟轻雨小。紫陌香尘少。谢客池塘生绿草。一夜红梅先老。
旋题罗带新诗。重寻杨柳佳期。强半春寒去后，几番花信来时。
饯吴长文司理用脩持贤业教无欠为韵 其四
裘万顷（宋代）

圣贤去我远，何者名事业。吾欲到彼岸，须君借舟楫。
咏史上·张骞
陈普（宋代）

风沙霜雪十三年，城郭山川万二千。
汉马死亡宛马到，万人怨怒一人怜。
征人早行图
杨慎（明代）

杜鹃花下杜鹃啼，乌臼树头乌臼栖。
不待鸣鸡度关去，梦中征马尚闻嘶。
水调歌头 史馆夜直
元好问（金朝）

形神自相语，咄诺汝来前。天公生汝何意，宁独有畸偏。万事粗疏潦倒，半世栖迟零落，甘受众人怜。许汜卧床下，赵壹倚门边。五车书，都不博，一囊钱。长安自古歧路，难似上青天。鸡黍年年乡社，桃李家家春酒，平地有神仙。归去不归去，鼻孔欲谁穿。
解连环·雁空辽邈
谢懋（宋代）

雁空辽邈。衬鱼鳞浪浅，护霜云薄。念故人、千里音尘，正山月朦胧，水村依约。见说瑶姬，拥十二、碧峰如削。倚孤芳澹伫，冷笑岁华，可堪寂寞。情多为谁瘦弱。爱吹芗弄粉，斜搴珠箔。自然林壑精神，想回首东风，万花羞落。梦绕南楼，对皓月、忍思量著。但销凝、夜阑酒醒，数声画角。
汧阳感事
张舜民（宋代）

人谁无婚姻，我则分鲜薄。即今头已白，不识外家乐。

再过汧阳县，心境何寂寞。当时退食地，东轩俯层壑。

华屋变山丘，九原宁可作。空存遗爱树，枝叶几荣落。

正如辽东归，但见旧城郭。堂堂想其仪，物物皆如昨。

眼看北来雁，身是南飞鹊。霜风扫隃麋，晚翠敛吴岳。

临行更踟蹰，洒泪遍南阁。
送客之上谷
韩翃（唐代）

北客悲秋色，田园忆去来。披衣朝易水，匹马夕燕台。

风翦荷花碎，霜迎栗罅开。赏心知不浅，累月故人杯。
感秋杂兴十解 其五
周密（宋代）

冲风挟新寒，激射窗纸破。寸心集百忧，惊叹中夕坐。

岂无激昂志，蹇步多跌蹉。平治付圣贤，白云政堪卧。
喜刁从事见过
宋祁（宋代）

穷阎久藏疾，有客独迴轮。
密契瞻松茂，羁怀慰蓼辛。
酋龙八才瞻，嗅雉一畸人。
藜藋仍开迳，樵苏赖庶贫。
吾僚青眼旧，今世白头新。
尚倚王阳仕，终弹屋帻尘。
送顾子敦奉使河朔
苏辙（宋代）

去年送河使河东，今年送河使河北。
连年东北少安居，慷慨怜河色自得。
河流西决不入土，千里汗漫败原隰。
壮夫奔亡老稚死，粟麦无苗安取食。
河忧臣辱自古然，自说过门三不入。
忠诚一发鬼神辅，心念既通谋计集。
堤防旋立村落定，波浪欲收蛟蜃泣。
二年归国未为久，故旧相看发犹黑。
成功岂在延世下，好勇真令腐儒服。
此时为国颂河平，当使河名长不没。
有怀 其三
韩淲（宋代）

山台风雨夜，一点是青灯。独把麟经究，谁知骥志凭。

隔溪常过客，近寺不闻僧。梅夏清清里，翻愁易郁蒸。
招仲通司封府园避暑
文彦博（宋代）

骑山楼下水轩东，一室初开待白公。虽是不如南涧上，都缘却有北窗风。

衔杯避暑称河朔，飞盖延宾在邺中。解榻况逢徐孺子，馈浆如饭与君同。
春江恨别
罗邺（唐代）

望断长川一叶舟，可堪归路更沿流。

重来别处无人见，芳草斜阳满渡头。
郑昂叔和余问盗诗末及山东事弟侄辈又问山东
五迈（宋代）

江左百年来，英雄老岁月。
空糜东南财，坐廪骄惰卒。
嘉定惩开东，废食因一咽。
国论规便安，神州听沦没。
和戎益金缯，讳战钝斧钺。
迩者天祸之，鞑靼逞狂獗。
一举殄金人，犁庭扫其空。
金如斧中鱼，靼如火烈烈。
乘间蛮触衡，复有东黠。
长驱淮甸间，大纵山阳爇。
或屠制帅家，或髠守臣发。
鱼肉我王人，首领春葱切。
涂炭我生灵，聚落炊烟灭。
嫚书揭通衢，著语太辛辣。
供帐王翥在，左纛将军绂。
往来青齐区，健比霜天鹘。
一名娘子军，掎角同生活。
狼心肆陆梁，烽燧竞熏热。
我事南方强，谓可以恩结。
衣裳一颠倒，茅土甘疏裂。
纳侮忍包羞，容奸噤不发。
谁与生厉阶，正尔错铸铁。
彼地甚诈狙，吾谋类跛鳖。
岁幣久椿储，复为彼齎挈。
边筹乏雨长，往往如拆襪。
相顾皆狐疑，莫能抵龟决。
心知示弱非，成事付不说。
边民亦何辜，一孔心搜括。
战舰尾相衔，义丁家尽刷。
需求意无厌，许可舌太滑。
譬这护癰疽，包裹畏见血。
仅仅外留皮，侵侵齧至骨。
理势有必然。吾言非强聒。
惟愿天听回，揽权制生杀。
毋倒太阿持，毋惮强弩末。
毋贻养虎忧。毋使馋蜂孽。
废籍起忠贤。穷荒斥奇餮。
一朝出六师，声罪行天罚。
名正事必成，本强冲可折。
衔璧许来臣，雨铁谁敢窃。
除夜
赵之杰（金朝）

日月不肯留，岁历倏云毕。僧坊见节物，新正在明日。

夜半拊枕叹，半百又加七。形骸念念改，膂力能不失。

经言男数八，此去才有一。健者未可期，况乃常衰疾。

物情忌盈满，君子慎名实。行矣安退閒，吾其保终吉。
严州名宦九首 其六 赵抃
林光（明代）

铁面御史衢州英，立朝赫赫扬芳声。纠弹那复避权倖，国本未立殷忧形。

披肝露胆向仁祖，朝言夕有睦州行。睦州正在家邻境，况复水媚而山明。

市羊岁且为民患，栽茶无地税还征。移文抗疏获蠲免，至今遗爱人犹称。
晚步南城下
张良臣（宋代）

冷云堆屋晚仍春，惘惘人行陌上昏。
飞去飞来沙上雁，去年洲渚旧芦根。
颂
释了赟（宋代）

赵州狗子无佛性，万叠青州藏古镜。
赤脚波斯入大唐，八臂那吒行正令。
汴州离乱后忆韩愈李翱
孟郊（唐代）

会合一时哭，别离三断肠。残花不待风，春尽各飞扬。

欢去收不得，悲来难自防。孤门清馆夜，独卧明月床。

忠直血白刃，道路声苍黄。食恩三千士，一旦为豺狼。

海岛士皆直，夷门士非良。人心既不类，天道亦反常。

自杀与彼杀，未知何者臧。
蝶恋花
程垓（宋代）

翠幕成阴帘拂地。池馆无人，四面生凉意。荷气竹香俱细细。分明著莫清风袂。

玉枕如冰笙似水。才亸横钗，早被莺呼起。今夜月明人未睡。只消三四分来醉。
和李宰韵
岑安卿（元代）

春风吹繁花，秋露净孤月。壮年嗜好新，对此每倾悦。

年来百念灰，搔首惟短发。流光不我与，苔生古人骨。

常怀却世纷，宴坐学龟息。心乎茂叔莲，兴乃子猷竹。

从渠鹏去留，不问马得失。李侯宦游踪，来僦海上宅。

庭兰茁春芽，笑语落霏雪。诗文尝我过，老晦资启发。

穷思独善身，自献殊未刖。对酒还当歌，甘旨宜朝夕。

君心与我怀，相对交叹息。
方壶自咏 其四
汪莘（宋代）

事体向晚境，情怀非少年。平生不得地，至死亦由天。

坐背暑弥胜，行膺寒愈坚。愿言过去苦，莫与后来贤。
巫山一何高七绝 其四
李流谦（宋代）

巫山一何高，山空夜寥寥。我有不餐烟火句，黄冠留作步虚谣。
惜花
李建勋（唐代）

淡淡西园日又垂，一尊何忍负芳枝。莫言风雨长相促，

直是晴明得几时。心破只愁莺践落，眼穿唯怕客来迟。

年年使我成狂叟，肠断红笺几首诗。
踏莎行
施晋（清代）

蝶困眠花，莺娇坐树。东风帘外销魂处。闲看淡影过秋千，日长深院团飞絮。

槅展冰纹，屏开翠羽。炉烟袅尽沉檀炷。树头一抹敛微云，明蟾逗破黄昏雨。
仲益遽塞便门作此戏之
邹浩（宋代）

闭门不啻似泄柳，排闼何由如舞阳。怜君肝胆便楚越，使我南北成参商。
题汪表叔对袁府起借轩和韵
陈宗远（宋代）

朱门虚老济川材，镜面芙蕖取次开。
莫怪偷光邻士壁，绝胜附火乞儿堆。
拂尘尚欠千寻竹，极目何须百尺台。
鱼鳖不知谁是主，也随流水向东来。
上严廉访十首
熊禾（元代）

因思传记学，本欲释经义。
春秋列三家，仪礼亦存二。
荆舒彼何人，繁碎妄讥毁。
煌煌姬孔书，坐此竟废弃。
入塞
于谦（明代）

将军归来气如虎，十万貔貅争鼓舞。凯歌驰入玉门关，邑屋参鼓认乡土。

弟兄亲戚远相迎，拥道拦街不得行。喜极成悲还堕泪，共言此会是更生。

将军令严不得住，羽书催入京城去。朝廷受赏却还家，父子夫妻保相聚。

人生从军可奈何，岁岁防边辛苦多。不须更奏边笳曲，请君听我入塞歌。
赠斥丘令冯文罴诗
陆机（魏晋）

夙驾出东城。送子临江曲。
密席接同志。羽觞飞酃渌。
登楼望峻陂。时逝一何速。
与子别所期。耀灵缘扶木。
坚固堂
五迈（宋代）

五常这有信，犹士相生植。
四端有诸己，体用归於实。
先生於实地，外方而内直。
硬作铁脊梁，许知卫社稷。
神授五字符，得大坚固力。
不为声色摇，不为利害怵。
所以坚固堂，山立而玉色。
愿言爱精神，自寿以寿国。
严子陵
戴炳（宋代）

赤伏君王访旧游，富春男子只羊裘。一竿本为逃名去，何意虚名上钓钩。
湖上新屋成向有山居之意故云然
陶望龄（明代）

东西坊本依城市，大小山今有弟兄。
拟卜幽栖分岭翠，好凭竹阁听泉声。
倦同飞鸟投林急，慵爱蜗牛戴屋行。
湖上一椽聊尔尔，扶犁权与老农耕。
中秋漫兴
安兴孝（清代）

空庭如积水，树影入帘明。月浸千山冷，风涵万籁清。

酒醒人未睡，夜静雁初鸣。寂历多秋思，谁能共此情。
次韵张司录见寄
释德洪（宋代）

不曾识面已倾倒，便觉胸中泾渭分。句精不减李长吉，才高大类沈休文。

看山诗眼湛如水，拄笏爽气高摩云。他年竹屋夜连榻，妙语悬知过所闻。
海棠得无字
刘过（宋代）

步障蜀州锦，重重碧罗襦。
娇多不胜春，十五未嫔夫。
我欲金屋之，贮以贡上都。
窈窕飞世间，穠李侍绿珠。
冶容致人疑，讵知非妖狐。
雉扇开绿绮，君王丽华俱。
后庭非无花，有宠争得无。
八姨淡手抹，试妆不施朱。
不如玉环翠，睡起姿态殊。
人言花倾国，况乃下蔡乎。
黄龙洞
叶梦熊（明代）

谷口重重隐上方，诸天钟磬自铿锵。玉虹双注从云壑，锡杖孤飞度石梁。

穿洞燃灯忘昼白，盘崖呼酒傍昏黄。卧龙寂寂空潭里，赤手甘霖望渺茫。
杂曲歌辞。行路难
李颀（唐代）

汉家名臣杨德祖，四代五公享茅土。父兄子弟绾银黄，

跃马鸣珂朝建章。火浣单衣绣方领，茱萸锦带玉盘囊。

宾客填街复满坐，片言出口生辉光。世人逐势争奔走，

沥胆隳肝惟恐后。当时一顾生青云，自谓生死长随君。

一朝谢病还乡里，穷巷苍茫绝知己。秋风落叶闭重门，

昨日论交竟谁是。薄俗嗟嗟难重陈，深山麋鹿下为邻。

鲁连所以蹈沧海，古往今来称达人。
海棠花
方回（元代）

锦城春色万人迷，饭颗无心着品题。
实不如华谩浓艳，秋霜谁觑海棠梨。
霜
李覯（宋代）

夜落无人见，朝看到外新。
非君有分别，力不奈松筠。
边愁 其二
屠寄（清代）

忆昨狼烽照上都，祇今鲛室遍通衢。离宫苜蓿春烟没，飞舶金银海水枯。

白雉几曾重译献，黄龙安得及时输。汉廷解守和戎策，五利他年恐矫诬。
湖
华镇（宋代）

昔闻湘西寺，梦想投双脚。身境隔楚越，攘臂无由攫。

此日陪胜集，当年意弥廓。山环秀色远，地胜真兴托。

赤日朗泥金，彤霞焕涂雘。追随得后乘，登顿闲芒屩。

穷幽际高深，历险遵厓堮。北斗近在手，南溟消一酌。

天风韵球琳，世味膻醴酪。蹑屐想王谢，登舟成李郭。

欣戚起参差，去住同纷错。常时惜聚散，灵襟费恢拓。

契理在相忘，言志亦盍各。无然结惆怅，聊用聆谈噱。

况当拥斧绣，不类居榛壑。金石虽欲流，风云正相薄。

蕣华夕则陨，蜡味淡可嚼。照坐兰玉明，挥翰珠玑落。

青嶂缭云构，红纱罗蜡爝。景胜语难工，柔毫几频阁。
至江宁再叠前韵
孙致弥（清代）

蔽日浮云已暂开，先称偏觉气悲哉。燕归知入谁家巷，风去愁看旧日台。

胥靡敢期通帝梦，槛车羞比霸齐才。炎歊苦忆凉飔好，凭仗悲笳及早催。
狱中上书
李斯（先秦）

臣为丞相，治民三十余年矣。逮秦地之狭隘。先王之时，秦地不过千里，兵数十万。臣尽薄材，谨奉法令，阴行谋臣，资之金玉，使游说诸侯，阴修甲兵，饬政教，官斗士，尊功臣，盛其爵禄，故终以胁韩弱魏，破燕、赵，夷齐、楚，卒兼六国，虏其王，立秦为天子。罪一矣！地非不广，又北逐胡、貉，南定百越，以见秦之强。罪二矣！尊大臣，盛其爵位，以固其亲。罪三矣！立社稷，修宗庙，以明主之贤。罪四矣！更剋画，平斗斛、变量、文章，布之天下，以树秦之名。罪五矣！治驰道，兴游观，以见王之得意。罪六矣！缓刑罚，薄赋敛，以遂主得众之心，万民戴主，死而不忘。罪七矣！若斯之为臣，罪足以死固久矣！上幸尽其能力，乃得至今，愿陛下察之！
包刺史棣园
蒋超伯（清代）

斗大江城内，何年凿洞天。湖心横小艓，山胁出飞泉。

树作罗纹细，花争玉导妍。风流佳刺史，应是十洲仙。
荷恩堂
史弥宁（宋代）

不才只合老林丘，也玷班行也典州。惭愧一家都饱暖，君恩海样若为酬。
赠双照笑溪师
成鹫（清代）

野干大作狮子吼，笑溪忍俊不开口。赤梢跃入齑缸中，笑溪海阔天宇空。

跛驴逐队事行脚，笑溪卧游周海岳。鸱鸮嚇鼠贪复嗔，笑溪自视何如人。

笑溪今年五十一，假我数年方七十。两人相见将无同，浊河泯泯无清日。

一年一见一回悲，鬓边白发交参差。眼中之人吾老矣，舍此更有知音谁。

今来且喜身犹健，中秋月照故人面。秋月明明似昔年，故人面目随时变。

明朝日出东复西，早起溪边逢笑溪。笑声落在无声处，天籁地籁齐不齐。

阿谁献笑吾与子，座客旁观皆助喜。五十年前古佛身，无端混迹红尘里。

红尘紫陌眼中沙，翠竹青松锦上花。难兄独觉弟补处，无著天亲会作家。

羡君不出大庾岭，羡君不吃云门饼。一瓶一钵境中人，千水千山人外境。

西畴归牧驯白牛，南圃寻僧续胜游。留客乘凉修白业，晚来坐月话通幽。

鹊巢古木人初定，钟度前溪山欲暝。荷沼分题诗句新，竹林煮茗茶烟冷。

年年八月八风清，八景当前八咏成。留与名山为话柄，期将眉寿作居亭。

居亭眉寿寻常事，地老天荒终及第。笑杀当时老赵州，屈指驴年才百二。
徐州怀古
陈培脉（清代）

纷纷楚汉当年事，凭吊西风向战场。隆准至今尊帝号，重瞳终古怨天亡。

吕梁涛落蛟龙走，芒砀云深虎豹藏。王气彭门消歇尽，孤城一望水茫茫。
江月令 春馆书事
王行（元代）

向煖渐生慵思，寻春似减情忺。酒怀诗兴揔恹恹。

只有看山不厌。

薄晚正须凭槛，新晴镇自钩帘。几多浓翠晓来添。

话与白云休占。
次韵子夷兄弟十首
张耒（宋代）

闲官冷于水，块坐守编简。
时无苏司业，何处见酒盏。
新凉枕簟莹，付睡与双眼。
念我南山苗，经年废锄铲。
穷途
陆游（宋代）

穷途多感慨，老境少知闻。
酒里闲消日，书中自策勋。
全躯希碌碌，扫轨厌纷纷。
每愧吾乡老，头童念致君。
送石昌言使北引
苏洵（宋代）

昌言举进士时，吾始数岁，未学也。忆与群儿戏先府君侧，昌言从旁取枣栗啖我；家居相近，又以亲戚故，甚狎。昌言举进士，日有名。吾后渐长，亦稍知读书，学句读、属对、声律，未成而废。昌言闻吾废学，虽不言，察其意，甚恨。后十余年，昌言及第第四人，守官四方，不相闻。吾日益壮大，乃能感悔，摧折复学。又数年，游京师，见昌言长安，相与劳问，如平生欢。出文十数首，昌言甚喜称善。吾晚学无师，虽日当文，中甚自惭；及闻昌言说，乃颇自喜。今十余年，又来京师，而昌言官两制，乃为天子出使万里外强悍不屈之虏庭，建大旆，从骑数百，送车千乘，出都门，意气慨然。自思为儿时，见昌言先府君旁，安知其至此？富贵不足怪，吾于昌言独有感也！大丈夫生不为将，得为使，折冲口舌之间足矣。

往年彭任从富公使还，为我言曰：“既出境，宿驿亭。闻介马数万骑驰过，剑槊相摩，终夜有声，从者怛然失色。及明，视道上马迹，尚心掉不自禁。”凡虏所以夸耀中国者，多此类。中国之人不测也，故或至于震惧而失辞，以为夷狄笑。呜呼！何其不思之甚也！昔者奉春君使冒顿，壮士健马皆匿不见，是以有平城之役。今之匈奴，吾知其无能为也。孟子曰：“说大人则藐之。”况与夷狄！请以为赠。
即事
陆游（宋代）

纸洁晴窗暖，粳新午饭香。
嗜眠为至乐，省事是奇方。
孤蝶弄秋色，乱鸦啼夕阳。
诗情随处有，信笔自成章。
重至凤城会龚别驾同暴参戎夜游金山四首 其一
林大春（明代）

往年曾过凤凰城，却遇君侯朝帝京。更被王孙招隐去，于今车盖始初倾。
过访吕巾石翁值其大耋寿用韵三首 其二
庞嵩（明代）

廿年违缩地，千里庆登台。蟾桂丛丛发，绥桃岁岁开。

称觞霞共割，觅句雨初来。欲缵南山什，赓歌愧有莱。
琐窗寒 楚江暝宿舟中，闻按歌声
易顺鼎（清代）

泪尾弹潮，眉心拥岫，短篷江上。红桥画舫，曾听杜娘秋唱。

到而今、青衫未乾，盟鸥学得飘零样。似小楼听雨，残筝短烛，梦昏罗帐。

事往。成惆怅。又换了年时，卖花门巷。蘋洲打桨，剩有冷鸳堪傍。

那知人、吹瘦玉箫，情天老去秋无恙。但舞枫、一叶题红，带愁遮断港。
出山相赞
释梵琮（宋代）

眼冷含霜耳带环，和头和面草斓班。
一回春至一回绿，老子何曾解出山。
和周少晳咏梅韵五首
廖行之（宋代）

弱植卑丛冻易摧，百花谁伴雪花开。
如今最识春先处，红紫纷纷亦漫栽。
食无肉
李光（宋代）

养生有真诠，虚心实其腹。十年岭海游，一钵随僧粥。

纳息归丹田，息在火亦伏。黄河朝昆崙，昼夜自回复。

空肠无滓秽，气转声漉漉。腥膻减吾寿，厚味有腊毒。

颜回称好学，陋巷一瓢足。何侯日万钱，但取身后辱。

齑盐有馀味，何必常食肉。
茉莉
郑刚中（宋代）

岭上老梅树，岁晚等风木。
霜风吹枯枝，曾有花如玉。
茉莉抱何性，犯此炎暑酷。
琢玉再为花，承以敷腴绿。
怜渠一种香，偏历寒与燠。
空庭三更月，酒醒人幽独。
有如高世士，含情不虚辱。
时於寂默中，至意微相属。
鼻观既得趣，就枕便清熟。
梦中见灵均，九畹皆芬馥。
挽迭漳州
元·王翰（元代）

黑云压城天柱折，长烽夜照孤臣节。
剑血飞丹气夺虹，银章触手纷如雪。
丈夫顾义不顾死，泰华可摧川可竭。
蕉黄荔丹酒满壶，千载漳人酹呜咽。
喜雨燕致语口号
陈造（宋代）

华筵楚楚为谁开，和气融融逐雨回。
饮处偕酬未央乐，旱馀新纪不为灾。
诗成肯放庭阴转，舞困何妨阉鼓催。
听取邦人歌笑地，山城几处不春台。
答广灯禅师退翠峰
释怀深（宋代）

有经遮眼明窗下，无事干怀白昼长。自拾松枝烧歙钵，看人终日竞头忙。
桐梓驿书壁
江源（明代）

驿馆荒凉绿树殷，驿门长掩雨苔班。时时野鸟撩人乐，日日溪云伴吏闲。

一夜思家添白发，十年縻禄负青山。明朝又说经松坎，曲径长坡在在攀。
秋後即事
苏辙（宋代）

苦热真疑不复凉，火流渐见迫西方。
清风一夜吹茅屋，竹簟今朝避石床。
露湿中庭菊含蕊，水浮西浦稻生芒。
秋成得饱家家事，莫笑农夫喜欲狂。
叔诲宿邀湖上之游以故不果往
黄庭坚（宋代）

芰荷采尽荇田田，湖光价当酒十千。
主人邀客殊未来，西风枕簟废书眠。
睡罢书窗翻墨汁，龙蛇起陆云雨湿。
晚筵红袖劝倾杯，公荣坐远酌不及。
章台柳色未知秋，折与行人鞭紫骝。
金城手种亦如此，今日摇落令人愁。
双飞鸳鸯一朝只，舂鉏欲匹畏白鸥。
风标公子诚自多，波净月明如鵾何。
梅雨
杜甫（唐代）

南京犀浦道，四月熟黄梅。
湛湛长江去，冥冥细雨来。
茅茨疏易湿，云雾密难开。
竟日蛟龙喜，盘涡与岸回。
除夕呈家兄
陈献章（明代）

去年除夕色未槁，今年除夕兄已老。小弟朱颜不如昨，但说穷通无丑好。

山中茅屋二十年，日月逝矣如奔川。兄弟五男并四女，啜菽饮水同炊烟。

慈母年高白发少，二十孀居忧未了。眼前黄口那得知，争觅梨栗相喧炊。

我年未老筋力衰，耒耜即付大头儿。童牛生角禾登垄，为我且给通家麋。
仲山祠探梅
邹士夔（清代）

怪石重岩下，梅花一树横。风流已消歇，日暮听松声。
送徐合素之甘州
纪映钟（明代）

阳关西出草萧萧，长夏焉支雪未消。名士兵闲徐孝穆，将军天未霍嫖姚。

云横赤水调生马，风急黄沙落皂雕。应是太平无外日，翩翩彩笔重题桥。
濯缨亭
陈渊（宋代）

涉世谁能不混尘，幸无尘土点簪绅。沧浪解洗许由耳，醽醁还浇靖节巾。

心地已非污可染，盘铭自警德常新。此亭要与名俱永，不信西风能污人。
拟一日复一日
沈周（明代）

一日复一日，一朝复一朝。青春不用推，白发不待招。

渐见襁者大，还催老辈凋。借问学仙侣，此关果谁超。

神仙本冥冥，其言亦寥寥。独有姬孔业，天地同遥遥。
玉楼春·谪仙暂下金銮殿
元好问（金朝）

谪仙暂下金銮殿。欢宴瑶池春未晚。飞琼献舞锦靴寒，弄玉吹箫银字暖。寿觞阿母年年劝。犹道碧桃香尚浅。花开更待几东风，应见□华千岁
寓兴七首 其六
魏野（宋代）

天地劳覆载，日月劳往还。此尚不能息，何况在其间。

鸟兽饮食外，悠悠无贪悭。如何人异此，昼夜机相关。

顾我道何如，心足身长闲。
早夏村居
王敬之（清代）

花事碧溪尽，残寒过麦天。高林数点雨，深巷一声蝉。

行药去忘倦，枕书还早眠。因知静者妙，尘虑待先捐。
江北庄取米到作饭香甚有感
陆游（宋代）

我昔从戎清渭侧，散关嵯峨下临贼，铁衣上马蹴坚冰，有时三日不火食，山荞畲粟杂沙碜，黑黍黄穈如土色，飞霜掠面寒压指，一寸赤心惟报国。
即今归卧稽山下，眼昏臂弱衰境逼，新粳炊饭香出甑，风餐涧饮何曾识？我岂农家志饱暖，闭户惟思事耕织；征辽诏下倘可期，盾鼻犹堪试残墨。
何生
廖大圭（元代）

南国有君子，阴阳家者流。下帘白日晏，沽酒玉林秋。

欲去问八字，知余老一丘。谭天对豪杰，蹑屩入神州。
懊恼曲
宋书升（清代）

南国休生红豆子，西州漫折绿扬枝。百年最好是欢会，苦莫苦于生别离。
句
王随（宋代）

当户晓山青倚汉，傍簷风竹冷敲秋。
木兰花慢 寄武曾
曹贞吉（清代）

故人知我在，枉尺素、自菰芦。想秋锦堂中，萧然四壁，鹤径亲锄。

秋庐。不堪回首，望青山一发泪痕枯。九日龙番叶落，三秋葛镜霜铺。

归欤。迢递岁华徂。眇眇正愁予。想梦觉沉吟，鸟名脱佛，鱼唤娵隅。

南湖。先生健否，正长安冰雪上鬑须。辛苦冯唐老矣，烟波垂钓何如。
赠新昌王蓝田三子
姚勉（宋代）

太原曾有三珠树，花萼一团光彩聚。
清晨肯挟三凤来，真是王家儿可誉。
乃翁哦诗松竹阴，三儿吾伊玉应金。
不须累碁捻蜡作跳虎，骏响续取河汾琴。
沂公不作温饱计，他日帘前退丁谓。
读书有用须济时，莫止觅官求富贵。
山居诗
释延寿（宋代）

沈沈竹院锁轻烟，澹澹霞光欲曙天。
遇境偶吟情自逸，逢人话曙意无偏。
古松交处眠青帐，细草浓时坐碧毡。
只此曙遥何所得，蔬食寒寝度年年。
次韵萤火
陈师道（宋代）

年侵观物化，共被岁时催。
熠熠孤光动，翩翩度水来。
稍能穿幔入，已复受风回。
投卷吾衰矣，微吟子壮哉。
送曾鸿甫著作还朝
韩淲（宋代）

进退非关我重轻，乡来何屡乞青城。西风又上蓬山去，指日须为政地行。

卫霍功名思灭敌，成康时世欲持平。西湖之上烟波阔，回首能令眼倍明。
游洛阳道中
黄易（清代）

嵩少归来指洛阳，崎岖历后尽康庄。人夸走马看花地，我爱寻僧选佛场。

苔藓残碑迷汉魏，战争旧垒认隋唐。前贤只羡西崖好，配食香山葺小堂。
城东寺菊
王安石（宋代）

黄花漠漠弄秋晖，无数蜜蜂花上飞。
不忍独醒孤尔去，殷懃为折一枝归。
赠李唐山人（一作李山人唐）
戴叔伦（唐代）

此意无所欲，闭门风景迟。柳条将白发，相对共垂丝。
湘中中秋
徐照（宋代）

出望月轮小，不如临海生。
又疑今夜看，难比故乡明。
立柏正无影，清猿偏有声。
数家弦管外，传此照离情。
鸷鹊诗
陈师道（宋代）

若奚不鸇，吾知避而迁。
汝胡不狸，吾知远而驰。
宵迩吾巢，晨并吾枝。
怀毒妊凶，初不汝期。
莽莽拳拳，甫笑嬉嬉。
情貌深厚，孰从而追。
文山道人事毕壬午腊月初九日
汪元量（宋代）

崖山禽得到燕山，此老从容就义难。
生愧夷齐尚周粟，死同巡远只唐官。
雪平绝塞魂何往，月满通衢骨未寒。
一剑固知公所欠，要留青史与人看。
感昔
陆游（宋代）

行遍天涯只漫劳，归来登览兴方豪。
云生神禹千年穴，雪卷灵胥八月涛。
表弟廷凭章得象知信州玉山县
杨亿（宋代）

怀玉烟霞接武夷，我思祖德涕沾衣。
县斋製锦留遗爱，庭树藏环长旧园。
彭泽公田今已废，辽东邑子半应非。
津亭送别空搔首，籍在金门未得归。
识舟亭
吴则礼（宋代）

饱闻会稽道中好，未似隐几来归舟。
衰鬓犹堪扶槛笑，长江故作拍天流。
知容遥集几两屐，约胜元龙百尺楼。
时换薰炉办幽事，孤鸿落处有汀洲。
甲子重阳后四日蒋莘田大参招同潘亚目屈翁山登城北诸峰望全粤形胜还饮酒粤王台上时有建复镇海楼之议即事赋呈
陈恭尹（清代）

衡岳东走千万峰，南支五岭为其宗。龙川浈水在左右，中有都会为番禺。

海天清迥见万里，旷望可以开心胸。重九已过秋爽至，大夫车骑来雍容。

高峰表里临城北，下视朝台犹咫尺。霸业升沉已几回，文风极盛馀三百。

将军犹纪廖与朱，当日何公献版图。楼名镇海故有以，五层特立当城隅。

自从楼废烽烟逼，人事萧条多瓦砾。整顿欣逢子大夫，九衢三陌生颜色。

即今海宇无纤埃，乾坤元气须人培。杖藜父老各翘首，何时重见高崔嵬。

且当酾酒临高台，松风谡谡帟幕开，甘棠勿剪桃李栽。

先公作宰趋庭地，白首乘骢使节来。人生所贵有称述，羊公岘首今蒿莱。

令名直与天壤偕，馀子碌碌安在哉。后来不朽应吾侪，为君满引手中杯。
留别
梵音（清代）

一一横担任所之，秋风秋雨是行期。去时莫定来时约，山水留人未可知。
忆洞庭
刘敞（宋代）

少年慷慨轻远行，出入楚越多所经。每令百川尽衣带，独忆岳阳观洞庭。

方舆沈潜似无地，倚盖回还徒见星。始疑上帝限南北，恐有漏泽连青冥。

西风八月氛雾收，旷宇千里令人醒。苦为外境相诱掖，欲弃尘世浮沧溟。

当时发狂颇自怪，真拟乘兴携湘灵。至今局促不如意，坐视岁月无时停。

凉秋满眼更多感，回首尚觉君山青。
友人郑锵客久不归却寄
陈钧（元代）

远游欣抚一张琴，曲尽宁无百感侵。白发倚闾慈母泪，华笺择句故人心。

幽寻不必题凡鸟，卧病犹能赋上林。明日柴关谁复扫，莫教天外叹秋深。
艮岳百咏 介亭
李质（唐代）

云栈横空入翠烟，跻攀端可蹑飞仙。介然独出诸山上，磊磊排衙石满前。
绿字韵
施枢（宋代）

晓帐香销闲画烛，梦回山断屏风曲。
轻烟细雨客情多，南浦草随新涨绿。
凝碧池侍宴看竞渡应制
李怀远（唐代）

上苑清銮路，高居重豫游。前对芙蓉沼，傍临杜若洲。

地如玄扈望，波似洞庭秋。列筵飞翠斝，分曹戏鹢舟。

湍高棹影没，岸近榜歌遒。舞曲依鸾殿，箫声下凤楼。

忽闻天上乐，疑逐海查流。
护菊
方式济（唐代）

盆菊瘦亦花，尺茎缀钱小。荒地苦栽培，强说颜色好。

种从邻圃移，南阶溉昏晓。八月藏户牖，扶护费探讨。

而胡傲霜姿，翻畏寒霜早。人实累此花，使汝随边草。
普贤寺
宋白（宋代）

菩萨悲深居此地，峨眉名重镇南州。
不知立处高多少，只见星辰在下头。
薰风二首 其一
张耒（宋代）

薰风动嘉树，日夕成清阴。上有枝间鸟，知时为好音。

阳春事已往，桃李不可寻。赖兹长养功，嘉实荐中林。

庭虚纳凉吹，云表见遥岑。我歌虞氏诗，谐此风中琴。
留别王元治师中谭纯益三首
胡寅（宋代）

幸不当官也去思，春江风日正舒迟。
少留画鷁呼桃叶，卷尽红螺看柘枝。
三爵劝酬三益友，四并除扫四愁诗。
渭城景色朝朝是，不用丹青李伯时。
端午帖子·太上皇帝阁
周必大（宋代）

槐夏风清麦已秋，三千珠翠从宸游。
玉阶斗采忘忧草，水殿临观竞渡舟。
送令狐明府
皇甫冉（唐代）

行当腊候晚，共惜岁阴残。
闻道巴山远，如何蜀路难。
荒林藏积雪，乱石起惊湍。
君有亲人术，应令劳者安。
王孟端烟雨竹石正统十四年为许竹窗题 其二
张宁（明代）

美人远我天一方。何以遗之双琳琅。黄云蔽天日无光。纷纷雨雪濡衣裳。
句
释尚能（宋代）

润珠泉路通关市，种玉仙翁寄版图。
题恂上人听潮轩
谢晋（明代）

轩窗遥对海门开，汹汹涛声入座来。欹枕每惊奔万骑，凭阑时响骇千雷。

晨兴禅客心偏静，夜语舟人梦已回。几度坐忘闻渐杳，松风吹月上楼台。
次韵李全甫惠荼蘼五首 其四
廖刚（宋代）

吹尽柳绵香不歇，仙姿那把春为节。枝头疏蝶解寻芳，忆得仙腰舞回雪。
寄樵山昉上人
岑澄（清代）

昔思岩下水，言访远公家。路暗微通树，山寒早落花。

尘心溪磬寂，云影石幢斜。何日团蕉畔，从师问法华。
诗
成公绥（魏晋）

洋洋熊耳流，巍巍伊阙山。高冈碣崔嵬，双阜夹长川。

素石何磷磷，水禽浮翩翩。远涉许颍路，顾思邈绵绵。

郁陶怀所亲，引领情缅然。
颂古三十一首
释如本（宋代）

威音王佛是儿孙，王老当时开大言。
黄蘗见机分主伴，典刑千古定宗门。
晚归
陆游（宋代）

无事经秋别镜湖，诗囊随处累奚奴。
楼头寒日低将尽，陌上残奚踏欲无。
轩冕岂容关喜愠，箪瓢亦未费枝梧。
画桥绿浦归来晚，一醆昏灯得自娱。
谢友人惠犀皮胡瓶
陈庚（宋代）

灵犀鳞甲鸱夷腹，块土能奇诧善埏。
器似虞陶知不窳，规同庄善巧成圆。
雕镌尚喜兼文质，空洞只堪容圣贤。
於一器中求不器，愿珍嘉惠比韦弦。
拟古 其一
张羽（明代）

后皇有嘉树，受命生南国。谬承雨露恩，结根非一日。

如何游闲子，攀条摘其实。一摘已自伤，况乃再三摘。

清霜凋绿叶，荣枯良未测。
谢茂先家藏王禧伯疏林沐雨图
杨弘道（元代）

伸臂才能引卷窥，修篁如截叶低垂。行云不散山堂暮，常记钩窗卧看时。
仁宗皇帝挽词七首 其二
蔡襄（宋代）

向近千秋节，何言七月期。遗恩群玉宴，往事荷宫祠。

仙路云龙会，秋风鼓角悲。万人瞻彩仗，犹认吉行时。
初至崖口
宋之问（唐代）

崖口众山断，嶔崟耸天壁。气冲落日红，影入春潭碧。

锦缋织苔藓，丹青画松石。水禽泛容与，岩花飞的砾。

微路从此深，我来限于役。惆怅情未已，群峰暗将夕。